Lav et referat af nedenstående tekst:

Tekst:
Simon Kollerup og Troels Lund Poulsen. To modsatte størrelser i dansk politik. Den ene er socialdemokrat. Den anden er venstremand. Med SVM-regeringen skal de to nu lære at arbejde sammen som henholdsvis forsvarsordfører og fungerende forsvarsminister. - Det var mærkeligt første gang, vi snakkede sammen, fortæller Simon Kollerup. - Jeg tænkte, om vi begge to var ovre det, som var? Hvor meget af det, som var en kamp, var en kamp for kampens skyld? Hvor meget sad det dybere i os? Simon Kollerup medvirker i en ny udgave af det politiske magasin Krydsfelt på TV MIDTVEST. Socialdemokraten, der er valgt i Thisted-kredsen, var erhvervsminister i tre-et-halvt år. Da SVM-regeringen blev dannet i december, var der ikke plads til thyboen på ministerholdet. I Krydsfelt sætter Kollerup ord på, hvordan det var at blive vraget. Men altså også om, hvordan det er at være blevet forsvarsordfører og skulle arbejde tæt sammen med en venstrepolitiker, som han tidligere har haft mange og store armlægninger med. - Man skal vænne sig til det, siger Simon Kollerup og fortsætter: - Også fordi, at især Troels Lund Poulsen også godt kan bide fra sig. - Vi har faktisk haft nogle ture med hinanden, hvor han var i opposition, og jeg var minister, og der blev gået til stålet, fortæller han. Skal spille ham god Simon Kollerup understreger, at han og Troels Lund Poulsen stadig er forskellige. Den fungerende forsvarsminister, som også er økonomiminister, er venstremand og bærer på den ideologi, der følger med det. Kollerup påpeger, at han og Troels Lund ikke bliver ens, fordi de begge er havnet i et regeringsfællesskab - men siger, at deres tilgang til den nye politiske virkelighed er den samme - at de er enige om, at få tingene til at fungere. - Tilgangen er, at det skal lykkes. Han er blevet minister, og jeg skal være med til at spille ham god. Jeg er et andet tandhjul end ham i uret. Men uret, det skal simpelthen slå, siger Simon Kollerup. Men er det ikke underligt, at du nu skal være med til at spille ham, der var en dine største modstandere, god? - Til det vil jeg sige, at til Troels' store ære har vi med det samme lagt alt det, der var, bag os. Vi har nu et nyt mål i fællesskab, som er, at vi skal have det danske forsvar til at fungere bedst muligt, forklarer Simon Kollerup.

Referat:
Som ny forsvarsordfører skal Simon Kollerup spille bold med den fungerende forsvarsminister, Venstres Troels Lund Poulsen. Socialdemokraten fra Thy kalder situationen for mærkelig og en, han har skullet lære at være i.